Diari Oficial de la Generalitat Valenciana


Sumari del DOGV 675, del 05-10-1987 (1987/809715)

DECRET 158/1987, de 21 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
---------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1987/09/21/158/dof/vci/html**

### Dades del document

Número de DOGV
:   675

Data del DOGV
:   05-10-1987

Secció del DOGV
:   DISPOSICIONS GENERALS

Número del document
:   1987/809715


Data del document
:   21-09-1987

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Correcció d'errades

Anàlisi jurídica

Decret 158/1987, de 21 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.  
La consideració de l'Administració Pública de la Generalitat com a un complex orgànic prestador de serveis als valencians, obliga a una constant revisió i perfeccionament en l?estructuració de les unitats administratives creades amb aquesta finalitat.  
En aquest sentit, guiats per criteris de control de la despesa pública, però també d'eficàcia i eficiència, i a la llum de l'experiència i del deure de donar resposta a les noves necessitats que sorgeixen en la gestió de l?organització administrativa, s'entén justificada l'oportunitat per a modificar, en allò estrictament necessari, l'actual Reglament Orgànic i Funcional de la Conselleria d'Obres Públiques, Urbanisme i Transports, aprovat per Decret 2/1986, de 13 de gener.  
Per tot això, en compliment del que estableixen els articles 35.f), 40 i 70 de la Llei 5/1983, de 30 de desembre, de Govern Valencià, i a proposta del Conseller d'Obres Públiques, Urbanisme i Transports, amb la deliberació prèvia del Consell en sessió celebrada el dia 21 de setembre de 1987,  
DECRETE:  
TITOL I Dels òrgans de la Conselleria  
Article primer  
La Conselleria d'Obres Públiques, Urbanisme i Transports, màxim òrgan responsable del Consell de la Generalitat Valenciana en matèria d'obres públiques, arquitectura i habitatge, urbanisme, transports, ordenació del territori i medi ambient, s'organitza per a l'exercici de les competències que legalment té atribuïdes, de la forma que disposa aquest Decret.  
Article segon  
U. L?organització de la Conselleria d'Obres Públiques, Urbanisme i Transports, sota la superior direcció del Conseller, s'estructura en dos nivells: directiu i administratiu.  
Dos. Per raó del territori i dels àmbits de competència, l?organització de la Conselleria s'estructura en serveis centrals i en serveis perifèrics o territorials.  
Article tercer  
U El nivell directiu, l'integren les unitats següents:  
- La Secretaria General.  
- Les Direccions Generals.  
Dos. Les Direccions Generals que integren la Conselleria d'Obres Públiques, Urbanisme i Transports són les següents:  
- Obres Públiques.  
- Urbanisme.  
- Transports.  
- Arquitectura i Habitatge.  
Article quart  
En cas d'absència, vacant o malaltia, el Conseller serà substituït en les seues funcions pels òrgans del nivell directiu esmentats en l'article tercer i segons l'ordre establert en el dit precepte, tret que el Conseller, de manera explicita, decidesca altrament, i sense perjudici de les facultats de delegació previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.  
Article cinqué  
U. El nivell administratiu de la Conselleria d'Obres Públiques, Urbanisme i Transports està integrat per la resta de les unitats, sota la dependència de la Secretaria General, les Direccions Generals, o directament depenents del Conseller.  
Dos. La Secretaria General Administrativa, amb la màxima jerarquia del nivell administratiu, atendrà tots els serveis generals de la Conselleria, sota la dependència de la Secretaria General.  
Article sisé  
U Les Comissions Territorials d'Urbanisme, la Junta Superior de Transports, la Comissió d'Activitats Qualificades, el Patronat per a la Millora del Medi Rural, el Consell Assessor i les Comissions Territorials d'Arquitectura i Habitatge de la Generalitat Valenciana, són òrgans col·legiats integrats en la Conselleria d'Obres Públiques, Urbanisme i Transports, que continuaran regulant-se per llur normativa específica, sempre que no resulte modificada per aquest Reglament.  
Dos. El «Instituto Valenciano de la Vivienda, SA», empresa de la Generalitat Valenciana, i l'Organisme Autònom de caràcter administratiu «Gerencia de Puertos de la Generalitat Valenciana», es regiran per llur normativa específica.  
Tres. «Ferrocarrils de la Generalitat Valenciana» es regeix per la seua normativa específica, i es relaciona amb el Consell de la Generalitat Valenciana a través de la Conselleria d'Obres Públiques, Urbanisme i Transports.  
TITOL II De l'estructura i les funcions dels òrgans directius i dels serveis centrals de la Conselleria  
CAPITOL I Del Conseller  
Secció primera De les funcions del Conseller  
Article seté  
El Conseller és la superior autoritat de la Conselleria, ostenta totes les competències inherents al seu càrrec, i en particular aquestes funcions:  
1. Proposar al Consell el nomenament i el cessament d'alts càrrecs del Departament.  
2. Preparar i presentar al Govern els avantprojectes de Llei, les propostes d'acord i els projectes de decret relatius a les qüestions pròpies del Departament, i ratificar aquests últims una vegada aprovats.  
3. Formular motivadament l'avantprojecte de Pressupost de la Conselleria.  
4. Exercir la potestat reglamentària en les matèries pròpies de la Conselleria, en forma d'Ordres de la Conselleria.  
5. Proposar al Consell, per a la seua elaboració, l'estructura i l'organització de la Conselleria.  
6. Executar els acords del Govern en el marc de les seues competències.  
7. Resoldre en via administrativa els recursos que s'interposen contra resolucions de les Direccions Generals i òrgans col·legiats de la Conselleria, tret de les excepcions que establesquen les lleis.  
8. Resoldre els conflictes d'atribucions que sorgesquen entre els diversos òrgans i les autoritats de la Conselleria.  
9. Exercir la direcció, la iniciativa i la inspecció de tots els serveis del Departament i l'alta inspecció i totes les altres funcions que li corresponguen respecte als organismes autònoms, si fa el cas, que s'hi adscriuen.  
10. Autoritzar les despeses pròpies dels serveis de la Conselleria i en especial la concessió de subvencions, dins dels límits legals i pressupostaris i disposar del crèdit exigible i sol·licitar l'ordenació del pagament.  
11. Exercir les facultats ordinàries en matèria de contractació administrativa, dins dels límits legals i pressupostaris.  
12. Exercir les facultats de tutela, alta inspecció i control del funcionament de les Cambres Oficials de la Propietat Urbana de la Comunitat Valenciana, i de l?adequació de les activitats d'aquestes al compliment de llurs finalitats i les relacions amb les dites Cambres i llurs Consells Generals.  
13. Aprovar els Plans d'Ordenació del litoral i Normes per a l?establiment dels serveis de temporada a les platges.  
14. Formular, si convé, la proposta de resolució al Consell per a l'atorgament de la corresponent concessió administrativa, d'acord amb el que disposa la Llei 55/1969, de 26 d'abril, de Ports Esportius.  
15. Atorgar les concessions administratives per a les instal·lacions nàutiques en el domini públic marítim, d'acord amb l'establert en la Llei 28/1969, de 26 d'abril, sobre Costes.  
16. Elevar al Consell o al Conseller d'Economia i Hisenda, segons escaiga, per a la seua resolució, les propostes d'incorporació de carreteres o trams d'aquestes de les xarxes provincials o municipals a la xarxa de carreteres de la Generalitat Valenciana i viceversa, així com les modificacions del règim jurídic dels béns immobles annexos a les carreteres de titularitat autonòmica.  
17. Proposar al Consell o resoldre per si mateix, en el seu cas, tot el que siga pertinent per a l?exercici adequat de les funcions en matèria de Col·legis Professionals traspassades mitjançant el Reial Decret 2089/1983, de 29 de juny, i assignades per Decret de la Presidència de la Generalitat 107/1983, de 15 de setembre.  
18. Imposar les sancions que s'escaiguen en les matèries regulades pel Reglament d'Activitats Molestes, Insalubres, Nocives i Perilloses.  
19. Presidir els òrgans col·legiats integrats en la Conselleria.  
1 exercir qualssevol altra facultat que li atribuesquen les lleis, els reglaments, el Consell o el President de la Generalitat.  
Secció segona De les unitats que depenen directament del Conseller  
Article vuit  
U. Per tal d'assistir al Conseller en l?elaboració i el seguiment del programa d'activitats de la Conselleria, hi haurà un Consell de Direcció, presidit pel titular del Departament i integrat pel Secretari General, que ho serà també d'aquest òrgan, i els Directors Generals, a les reunions del qual assistiran els responsables de serveis i dependències que el Conseller estime convenient.  
Dos. El Gabinet del Conseller, és l?òrgan d'ajut i assistència immediata al titular de la Conselleria, que depèn directament del Conseller. S?ocuparà igualment de les relacions institucionals de la Conselleria.  
Tres. Així mateix dependrà del Conseller l?òrgan Consultiu de la Conselleria d'Obres Públiques, Urbanisme i Transports, integrat per persones de rellevant prestigi en l?àrea d'Urbanisme, Transports, Obres Públiques, Habitatge, Ordenació del Territori i Medi Ambient, nomenats pel Titular del Departament i al qual assistiran en relació als assumptes i les activitats que estime oportú de sotmetre al seu parer.  
Quatre. El Gabinet d'Ordenació del Territori i Medi Ambient s'organitza com a Divisió, sota la directa dependència del Conseller. La seua estructura i les seues funcions són les previstes en el Capítol VIII del present Reglament.  
CAPITOL II  
De la Secretaria General  
Secció primera De les funcions del Secretari General  
Article nou  
Corresponen al Secretari General amb caràcter general les funcions a què fa referència l'article 75 de la Llei 5/1983, de 30 de desembre, de Govern Valencià, i en particular:  
1. Executar les ordres del Conseller i exercitar les funcions que aquest li delegue.  
2. Informar els assumptes que el Conseller haja de sotmetre al Consell o al President, així com totes les disposicions de caràcter general que puguen emanar de la Conselleria o afectar la seua estructura i el seu funcionament.  
3. Elaborar projectes o plans d'actuació i programes de necessitats, i l'avantprojecte dels pressupostos de la Conselleria.  
4. Prestar assistència tècnica al Conseller i als Directors Generals en tot el que es requeresca.  
5. Assabentar el personal directiu de la Conselleria de la procedència legal i la viabilitat econòmica dels seus programes d'actuacions i establir les vies necessàries per mantenir informats tots el centres directius de les activitats de la Conselleria.  
6. Proposar normes generals sobre adquisició de material i totes les disposicions que afecten el funcionament dels serveis.  
7. Proposar la millora i el perfeccionament dels serveis dels diversos centres de la Conselleria, i preparar tot el que siga relatiu a la seua organització i mètode de treball, atenent principalment als seus costos i al rendiment.  
8. Dirigir i facilitar la formació d'estadístiques tocant a les matèries de competència del Consell, en tot el que efecte la Conselleria, en col·laboració amb l?Institut Nacional d'Estadística o els altres organismes que es consideren convenients.  
9. Preparar compilacions de les disposicions vigents que afecten el Consell, proposar les refoses i les revisions de textos legals que es consideren adients i tenir cura de les publicacions tècniques, periòdiques o no, de la Conselleria.  
10. Ostentar la direcció de tot el personal de la Conselleria i la inspecció de tots els serveis d'aquesta, en cas d?inexistència de Subsecretari.  
11. El desenvolupament del programa de cartografia, sense perjudici que la unitat gestora del programa puga enquadrar-se orgànicament en una de les Direccions Generals de la Conselleria.  
12. Qualssevol altra que li assignen les lleis i els reglaments.  
Secció segona De les unitats que integren la Secretaria General  
Article deu  
La Secretaria General, per al desenvolupament de les funcions referides, s'estructura en les unitats següents:  
1. Secretaria General Administrativa.  
2. Gabinet Tècnic.  
3. Servei Jurídic.  
Article onze  
U A la Secretaria General Administrativa, amb el màxim rang administratiu, li corresponen les funcions pròpies de la gestió de tots els serveis generals de la Conselleria, i en especial les següents:  
a) En matèria de personal, organitzar i gestionar les situacions i les incidències de tot el personal de la Conselleria: selecció, plantilles, provisió de llocs de treball, destinacions, excedències, jubilacions i permisos, règim jurídic i disciplinari, anàlisi i proposta del sistema retributiu, tot això d'acord amb les disposicions vigents, i les relacions amb la Direcció General de la Funció Pública.  
b) En matèria de règim interior, vetllar pel correcte funcionament del Registre General, organitzar i custodiar la documentació, l'arxiu i l?inventari de béns i materials, i la creació i la difusió d'informació administrativa dintre de la Conselleria, l?ús, el mobiliari i les instal·lacions dels locals i les dependències de la Conselleria, i les incidències que s'hi relacionen.  
c) En matèria de contractació, la d'obres, serveis i subministraments, la confecció de plecs de condicions, la determinació de formes de contractació, la coordinació i l?execució de la contractació, els informes i les propostes d'adjudicació i en general totes les funcions de gestió i tramitació d'expropiacions forçoses.  
d) Preparar i realitzar la gestió pressupostària, la gestió i el seguiment d'inversions, la tramitació dels ingressos i de les despeses ordinàries, i en general els corresponents a la Tresoreria.  
e) La fiscalització i el control de la legalitat pressupostària i l?eficàcia de la gestió; implantar, desplegar i mantenir la comptabilitat pressupostària; la coordinació i el control de comptes i la memòria anual de la gestió econòmica. Tot això sense perjudici de la dependència funcional de la Conselleria d'Economia i Hisenda, prestant la Secretaria General suport administratiu a la Intervenció Delegada i corresponent-li les relacions amb la Intervenció General.  
f) La implantació i el bon funcionament de l?Oficina d'Informació, Iniciatives, i Reclamacions de la Conselleria.  
g) Redactar el projecte de memòria anual de la gestió de la Conselleria.  
Dos. Per a la realització de totes aquestes funcions i sense perjudici de l'ajut del Servei Jurídic i, si s'escau, del Gabinet Tècnic, la Secretaria General Administrativa s'estructura en els serveis i les unitats següents:  
- Divisió de Programació Econòmica i Projectes.  
- Servei de Gestió Administrativa.  
- Servei de Contractació i Expropiacions.  
- Servei d'Organització i Informàtica.  
- Servei de Personal.  
- Les Unitats d'Actuació Administrativa destacades en cada Direcció General o en els Serveis Territorials.  
Article dotze  
U Ala Divisió de Programació Econòmica i Projectes li correspon l?impuls i la coordinació de les unitats econòmiques, pressupostàries i de projectes, amb les funcions següents:  
a) L'elaboració, el seguiment i l?anàlisi dels avantprojectes de pressuposts per programes, expedients de modificació de crèdits, i el seguiment de programes. Dissenyar i mantenir les dades econòmiques i estadístiques de la Conselleria i la seua anàlisi.  
b) L'elaboració i el seguiment de les programacions d'inversions i la coordinació de la programació anual de la Conselleria, i de la seua coordinació amb els programes d'altres Administracions Públiques, elaborant, si s'escau, programes d'actuacions conjuntes, el seu seguiment i l?execució.  
c) Establir criteris d?eficàcia econòmica en les inversions de la Conselleria, i tenir cura de la seua aplicació; proposar la prioritat de les inversions, el seguiment de les obres en execució i dels convenis, la tramitació de subvencions i transferències de capital, la gestió d'inversions i d'ingressos patrimonials en general.  
d) La tramitació de les despeses corrents i d'inversió.  
e) L'emissió d'informes, l?elaboració de la memòria anual de la gestió econòmica i de personal i els controls interns financers i d?eficàcia.  
Dos. La Divisió de Programació Econòmica i Projectes s'estructura en les aquestes unitats:  
- Servei Pressupostari.  
- Servei de Programació i Control d'Inversions.  
- Servei de Coordinació i Supervisió de Projectes.  
Tres. Al Servei de Coordinació i Supervisió de Projectes li correspon la proposta, l?anàlisi i el seguiment dels processos de determinació dels projectes tècnics a realitzar per la Conselleria, llur elaboració i execució. Prestarà suport a l?oficina de Supervisió de Projectes de la Conselleria, que s'integra en el dit Servei.  
Article tretze  
U A l?Oficina de Supervisió de Projectes li correspon, en relació amb les obres a realitzar per la Conselleria d'Obres Públiques, Urbanisme i Transports:  
a) Examinar els avantprojectes i els projectes d'obres de la seua competència, així com les modificacions d'aquests, la seua comprovació aritmètica inclusivament, recaptant les aclaracions, les ampliacions de dades o els estudis o rectificacions que considere oportunes i exigint l?esmena o esmenament per sí mateixes dels defectes observats.  
b) Vigilar el compliment de les normes reguladores de la matèria, fent complir especialment les prevencions contingudes en les normes sobre contractació administrativa, les instruccions tècniques que regesquen per a les diverses branques i, en general, totes les disposicions legals que hi siguen aplicables.  
c) Ordenar, regular i coordinar els criteris tècnics.  
d) Totes les altres funcions que li encomanen les disposicions pròpies del Departament.  
Dos. La competència territorial de l?Oficina de Supervisió de Projectes abastarà el territori de la Comunitat Autònoma Valenciana.  
Tres. El Secretari General podrà destacar unitats de l?Oficina de Supervisió de Projectes en les Direccions Generals que ho calguen.  
Article catorze  
Al Servei de Gestió Administrativa corresponen les funcions d'impuls, coordinació i, si s'escau, tramitació de tots els expedients administratius de la Conselleria prenent cura que les diverses unitats acomplesquen els requisits de contingut, forma i termini establerts i en particular que es produesca en temps i forma el suport administratiu de les actuacions tècniques.  
Impulsa i coordina les Unitats d'Actuació Administrativa destacades en cada Direcció General o en els Serveis Territorials. Proposarà i executarà, si s'escau, les mesures conduents a la millora de la tramitació expediental, la simplificació i la finestreta única, i de la informació interna i externa.  
Depèn d'aquest Servei el règim interior, el manteniment d'edificis i de les instal·lacions, la Junta de Compres, el Registre General, la informació al públic, l'arxiu d'expedients, i el control i el seguiment de les despeses corrents.  
Article quinze  
Al Servei de Contractació i Expropiacions li correspon la gestió i la tramitació dels expedients relatius a expropiació, adquisició de béns i efectes, contractació d'obres, serveis i subministraments. En especial li correspon la redacció dels plecs de condicions, la determinació de formes de contractació, coordinació i execució de la contractació, els informes i les propostes d?adjudicació, la tramitació del pagament de les certificacions i totes les incidències que sorgesquen en les relacions contractuals. Tot aixà sense perjudici dels contractes que expressament estiguen reservats a la Conselleria d'Economia i Hisenda.  
Article setze  
El Servei d'Organització i Informàtica de la Conselleria aplicarà criteris de racionalització i impulsarà el nous mètodes de treball així com l?aplicació de la nova tecnologia a aquests desenvolupant especialment les tècniques informàtiques amb les funcions següents:  
a) En matèria d'estudis i organització, les de definició de l?organització de la Conselleria quant a estructura i mètodes, així com el manteniment d'aquesta, les anàlisis de les tasques i els processos administratius, i l'establiment dels nous circuits, la confecció de manuals de funcions, i també elaborarà les anàlisis funcionals de les aplicacions, i facilitarà l'assistència tècnica en aquests aspectes de tots els departaments de la Conselleria.  
b) En matèria de desenvolupament, les d'analitzar els processos administratius a mecanitzar i la seua programació, el seguiment i el control de projectes de desenvolupament extern, la implantació d'aplicacions, el manteniment d'aquestes, i així mateix s'encarregarà de la formació dels usuaris i de l'assistència tècnica necessària.  
c) En matèria de coordinació i explotació, les de coordinar les diferents actuacions de les Direccions Generals en les seues respectives aplicacions i impulsar la posada en marxa de les que s'estimen oportunes, l?operació de l'ordinador i el manteniment del sistema de seguretat de la informació, i atendre les demandes dels usuaris.  
Article disset  
Al Servei de Personal li correspondrà proposar i executar la política de personal de la Conselleria, programant llurs necessitats, i proposar l'aplicació de normes i directrius en matèria de règim jurídic i retribucions.  
Article divuit  
El Gabinet Tècnic és un òrgan pluridisciplinari d'estudi i prestació d'assessorament i assistència tècnica als òrgans de la Conselleria, i en especial, al Conseller i Secretari General.  
Tindrà cura de les publicacions tècniques, periòdiques o no, i de mantenir un centre de documentació bibliogràfica sobre aquelles matèries d'interés per a la Conselleria. En matèria d'informes i estudis tècnics, elaborarà en cada moment els que calga prestant suport al Conseller i Directors Generals.  
Article dinou  
El Servei Jurídic tindrà les funcions de:  
a) En matèria de legislació, les d'elaborar les disposicions de caràcter general i les circulars que emanen de la Conselleria, l?emissió d'informes preceptius en els projectes de disposició de caràcter general que elabore aquesta, així com en aquells que, provinents d'altres Conselleries, hagen de ser sotmesos al Consell, l?emissió d'informes i dictàmens jurídics a sol·licitud del Conseller o d'altres òrgans de la Conselleria.  
b) En matèria de recursos, les d'informar els recursos que s'interposen davant del Conseller u altres òrgans de la Conselleria i l?elaboració de les propostes de resolució, si s'escau.  
c) En matèria de documentació i estudis jurídics, les de elaborar compilacions de disposicions vigents i proposta de refosa i revisió de textos legals, seguiment de la legislació estatal, d'altres Comunitats Autònomes i de la Comunitat Econòmica Europea; en matèria d'actuacions judicials, en col·laboració amb el Gabinet Jurídic de la Presidència de la Generalitat, i sense perjudici de les atribucions que aquest òrgan té atribuïdes, li corresponen les funcions de relacions amb els Tribunals, la tramitació dels expedients que se susciten amb motiu de les qüestions de competència i conflictes d'atribucions, així com la tramitació dels procediments relatius a la responsabilitat patrimonial de l'Administració i les nul·litats de ple dret.  
Article vint  
Si fóra necessari, per tal d'atendre els serveis generals de les Direccions Generals de la Conselleria, hom podria crear unitats destacades de la Secretaria General Administrativa en els Centres Directius esmentats, i d'igual manera en els òrgans territorials que ho calguen.  
CAPITOL III De les Direccions Generals  
Article vint-i-u  
U Les Direccions Generals són els òrgans directius que sota la superior direcció del Conseller programen i executen la política de la Conselleria i exerceixen les competències en les matèries del seu departament.  
Dos. Són funcions dels Directors Generals:  
- Disposar tot el que concerneix al règim intern dels serveis de la seua Direcció i resoldre els expedients respectius, mentre no siga facultat privativa del Conseller o Secretari General.  
- Dirigir i gestionar els serveis i resoldre els assumptes que els assigne el Reglament Orgànic de la Conselleria o que el Conseller els encomane.  
- Vigilar, fiscalitzar i supervisar el funcionament de totes les dependències al seu càrrec.  
- Proposar al Conseller la resolució que estime procedent en assumptes que siguen de la seua competència i la tramitació dels quals correspon a la Direcció General.  
- Establir el règim intern de les oficines que en depenen.  
- Elevar anualment al Conseller un informe sobre el funcionament, el cost i el rendiment dels serveis al seu càrrec, proposant les modificacions que li assignen les Lleis, els Reglaments o el Conseller.  
- Resoldre per via administrativa els recursos interposats contra resolucions dels Serveis Territorials respectius.  
- Qualssevol altra que li assignen les disposicions legals vigents.  
CAPITOL IV De la Direcció General d'Urbanisme  
Secció primera De les funcions de la Direcció General  
Article vint-i-dos  
La Direcció General d'Urbanisme és l?òrgan directiu de la Conselleria d'Obres Públiques, Urbanisme i Transports, que, sota la superior direcció del Conseller, programa i executa la política de la Conselleria i exerceix les competències en matèria d'urbanisme.  
Són funcions de la Direcció General d'Urbanisme les següents:  
1. Definició i programació de la política del sòl i ordenació urbana.  
2. La supervisió, la tutela i el foment de l'activitat urbanística en tot el territori de la Comunitat Valenciana.  
3. La proposta d'elaboració dels Plans d'Urbanisme.  
4. La redacció d'estudis, els plans i els projectes que li siguen encomanats per l'autoritat competent.  
5. La cooperació amb Entitats urbanístiques de l'Administració Central, Local, Institucional i privades.  
6. Aquelles que, en el futur, pogués encomanar-li el Titular de la Conselleria, per delegació de les pròpies o per desenvolupament i complement de la normativa vigent.  
Secció segona De les unitats que integren la Direcció General  
Article vint-i-tres  
La Direcció General d'Urbanisme, per al desenvolupament de les funcions que té atribuïdes, s'estructura en els serveis següents:  
1. Servei de Planejament. S?encarregarà de la tramitació d'expedients a l?empara de la Llei del Sòl; dividit en aquestes àrees:  
a) A l?àrea jurídica li correspon la redacció de propostes de llei, la compilació de jurisprudència i l?ordenació de doctrina, en actuació integrada i coordinada amb el Servei Jurídic de la Conselleria.  
b) A l?àrea d'Urbanisme li correspon la informació d'expedients i recursos.  
c) A l?àrea d'Inspecció li correspon assistir a les Taules de contractació de concursos públics per a la redacció de planejament subvencionat o no per la Conselleria, controlar la legalitat urbanística i la instrucció d'expedients disciplinaris.  
2. Servei de Cooperació, amb les funcions d'assessorament municipal i seguiment dels plans subvencionats per la Conselleria, integrat per les àrees següents:  
a) A l'àrea de Divulgació li correspon la redacció d'instruccions, circulars sobre directrius en matèria de planejament, l?elaboració d'estudis per a actuacions en sòl no urbanitzable i l'assessorament en matèries de la seua competència.  
b) A l?àrea Administrativa li correspon l?elaboració del pressupost d'actuacions per tal de subvencionar el planejament de qualsevol rang legal, l'assignació de recursos als Municipis o autors, l?expedició de certificacions de pagament amb ajustament a les partides pressupostàries, el control dels terminis i les propostes de transferències de fons.  
c) A l'àrea de Projectes i Obres li correspon la recepció dels documents de planejament subvencionat en les seues distintes fases, l?elaboració d'informes i directrius sobre les distintes fases per a la seua incorporació a les sucessives, l?expedició de certificacions sobre contingut tècnic dels projectes per a la seua proposta de pagament, la coordinació amb equips de planejament i inspecció sobre la marxa dels treballs.  
3. Servei de Suport Tècnic, al qual correspon la redacció de planejament, així com de normes complementàries i subsidiàries d'aquest i els projectes tècnics.  
4. Servei de Gestió Urbanística al qual li correspon la direcció de projectes de gestió urbanística i la prestació d'assessorament a les Entitats locals en aquesta matèria.  
CAPITOL V De la Direcció General de Transports  
Secció primera De les funcions de la Direcció General  
Article vint-i-quatre  
La Direcció General de Transports és l?òrgan directiu de la Conselleria d'Obres Públiques, Urbanisme i Transports, que, sota la superior direcció del Conseller, programa i executa la política de la Conselleria i exerceix les seues competències en matèria de transports. Són funcions de la Direcció General de Transports.  
1. Elaboració de les propostes de planificació i coordinació intermodal de l'oferta de transport en l'àrea de la Comunitat Valenciana.  
2. Gestió administrativa de l?ordenació i l?explotació dels serveis de transports en aplicació de la legislació vigent.  
3. Inspecció dels serveis de transport i aplicació de les previsions legals en matèria sancionadora.  
4. Elaboració dels plans d'inversions relatius a les actuacions que es proposen com a conseqüència de la planificació i la coordinació del transport.  
5. Exercir les accions necessàries per a l?adequació de la política de transports amb la de les diverses Administracions competents en la matèria.  
6. Elaboració de programes i informes de tot el que concernesca a l'àrea de la seua competència.  
7. Promoure la legislació necessària sobre les matèries de la seua competència.  
8. Les que, en el futur, pogués encomanar-li el titular de la Conselleria, per delegació de les pròpies o per desenvolupament i complement de la normativa vigent.  
Secció segona De les unitats que integren la Direcció General  
Article vint-i-cinc  
U. La Direcció General de Transports, per al desenvolupament de les seues funcions, s'estructura en les unitats següents:  
- Servei de Projectes.  
- Servei d'Obres.  
- Servei d'Infrastructura del Transport.  
- Servei d?Administració del Transport.  
- Servei d?Inspecció i Sanció.  
- Servei de Planificació.  
Dos. Al Servei de Projectes li correspon la preparació i el desenvolupament d'actuacions necessàries per a la redacció dels projectes i la seua aprovació posterior, la seua direcció, la modificació i les incidències, d'acord amb la programació existent.  
Tres. Al Servei d'Obres li correspon la preparació i el desenvolupament d'actuacions necessàries per a l?execució de les obres incloses en els programes d'inversió de la Direcció General, la seua direcció, les modificacions i la liquidació.  
Quatre. Al Servei d'Infrastructura del Transport li corresponen les funcions de planificació, programació i execució de les inversions de la Direcció General de Transports i aquelles que es deriven de la relació que correspon a la Direcció General amb les empreses de transport per ferrocarril.  
Cinc. Al Servei d?Administració del Transport li correspon l'informe i la proposta de resolució, si s'escau, d'expedients que en l'àrea del transport mecànic per carreteres, excedesquen de les competències resolutives assignades als Serveis Territorials de Transports. Així mateix se li assignen les funcions d'estudi i asessorament sobre les matèries de las seua competència en els aspectes normatiu o reglamentari, d'assistència en la coordinació de les polítiques de transport entre les diverses administracions i de coordinació administrativa dels Serveis Territorials.  
Sis. Al Servei d'Inspecció i Sanció li correspon la impulsió, la planificació i el control de l'actuació inspectora de la Direcció General en relació amb la normativa vigent en matèria de transports, així com les funcions que en matèria de sancions es deriven de la dita actuació.  
Set. Al Servei de Planificació li correspon la redacció o direcció dels estudis i les anàlisis sectorials, així com aquelles comeses de caràcter tècnic que se li encomanen en ajut de la resta dels serveis de la Direcció General. Compilarà i arxivarà la documentació tècnica i les estadístiques. Formarà la biblioteca tècnica de la Direcció General.  
CAPITOL VI De la Direcció General d'Obres Públiques  
Secció primera De les funcions de la Direcció General  
Article vint-i-sis  
U La Direcció General d'Obres Públiques és l?òrgan directiu de la Conselleria d'Obres Públiques, Urbanisme i Transports, que, sota la superior direcció del Conseller, programa i executa la política de la Conselleria i exerceix les seues competències en matèria de carreteres, obres hidràuliques, ports i costes.  
Dos. Són funcions de la Direcció General d'Obres Públiques en matèria de carreteres, obres hidràuliques i ports i costes:  
a) L'elaboració de propostes de planificació en les matèries abans assenyalades.  
b) La formulació dels diversos programes d'inversió relatius a aquelles.  
c) La gestió, la supervisió i el control de les obres incloses en els corresponents programes d'actuació.  
d) La promoció d?estudis i normativa tècnica relacionats amb les matèries apuntades.  
e) L'administració i l?explotació dels ports de la Generalitat Valenciana.  
f) La tramitació dels expedients d'autorització i concessions de ports i instal·lacions esportives, ordenació del litoral i d'abocaments a la mar.  
g) L'administració i l?explotació de la xarxa de carreteres la titularitat de les quals correspon a la Generalitat Valenciana.  
h) Us funcions que la Llei 51/1974, de 19 de desembre, de Carreteres, atribueix als òrgans de l?administració de l'Estat en relació amb les carreteres provincials i locals.  
i) La tramitació de les actuacions en relació amb la cooperació municipal en matèria d'infrastructura hidràulica.  
j) Les que, en el futur, pogués encomanar-li el Titular de la Conselleria, per delegació de les pròpies o per desenvolupament i complement de la normativa vigent.  
Tres. A més de les establertes en l'apartat anterior, són funcions de la Direcció General d'Obres Públiques en matèria de ports, la gestió dels transferits a la Generalitat Valenciana en virtut del Reial Decret 3059/1982, de 24 de juliol, i no subjectes a concessió.  
El règim financer dels no subjectes a concessió serà l'establert per la Llei 1/1966, de 28 de gener, sobre règim financer dels ports espanyols.  
En aquesta matèria correspon al Director General d'Obres Públiques:  
- L?administració i l?explotació dels ports de la Generalitat Valenciana.  
- Estudiar i proposar la fixació i la revisió de tarifes i cànons per a la seua aprovació.  
- L'atorgament de les concessions o les autoritzacions administratives subjectes o no a cànon per a l?ocupació de superfícies de domini públic en els ports, per a l'utilització de les instal·lacions, la prestació de serveis públics o per a l'exercici d'activitats comercials o industrials en les zones esmentades. Igualment proposarà les concessions de ports esportius.  
- Proposar l'aprovació dels plans d'obres i les instal·lacions i ampliació d'aquestes.  
- Reglamentar l'atracament i el desatracament, la càrrega i la descàrrega, el dipòsit i els transports de mercaderies i la circulació de persones i vehicles.  
- Proposar les plantilles i les necessitats de personal.  
La Direcció General d'Obres Públiques, en relació amb els ports que en depenguen, elaborarà i proporcionarà a l'Administració de l?Estat les dades estadístiques corresponents als que constituesquen el contingut de les memòries que dels ports de l'Administració de l?Estat confeccionen anualment.  
L'actuació de la Direcció General d'Obres Públiques es portarà a cap sense perjudici de la competència:  
- que correspon a les autoritats de Marina d'acord amb el que estableix la legislació vigent; - que és pròpia dels Ens Locals.  
Quatre. Igualment correspon a la Direcció General d'Obres Públiques:  
a) Autoritzar les obres i les instal·lacions d'abocament en les aigües del litoral valencià.  
b) Aprovar els plans municipals anuals d'explotació de platges mitjançant instal·lacions de temporada.  
c) Formular al Conseller les propostes d'aprovació dels plans d'ordenació del litoral i les Normes per a l?establiment dels serveis de temporada a les platges.  
d) Atorgar les corresponents autoritzacions i llicències per a aquelles actuacions que afecten les zones de domini públic, de servitud i d'afecció de les carreteres la titularitat de les quals correspon a la Generalitat Valenciana, d'acord amb el que estableix la Llei 51/1974, de 19 de desembre, de Carreteres.  
Secció segona De les unitats que integren la Direcció General  
Article vint-i-set  
La Direcció General d'Obres Públiques per al desenvolupament de les seues funcions s'estructura en les unitats següents:  
- Divisió de Ports i Costes.  
- Divisió de Carreteres.  
- Divisió de Recursos Hidràulics.  
- Servei de Suport Tècnic.  
- Unitat d'actuació Administrativa.  
Article vint-i-vuit  
U Les Divisions de Ports i Costes, de Carreteres i Recursos Hidràulics són unitats intermèdies entre el Director General i els diversos serveis de la Direcció General i exerceixen cadascuna les funcions encomanades en les matèries respectives pels corresponents Decrets de traspassos.  
Dos. Al capdamunt de cadascuna de les dites unitats apareix un Cap de Divisió. Els Caps de Divisió, amb dependència orgànica del Director General, coordinaran i desenvoluparan les funcions pròpies de la Divisió i les que hi pogués delegar el Director General.  
Les esmentades Direccions de Divisió tindran caràcter de Direcció de Servei amb un nivell superior al que hi correspon.  
Tres. En concret correspon a les distintes Divisions en l?àmbit de les seues funcions:  
a) L'execució, la gestió i el control dels diversos plans i programes d'actuació.  
b) La formulació de propostes de programació i l?execució de projectes, les obres i els contractes en relació amb els plans i els programes aprovats.  
c) L'aprovació tècnica de projectes i de certificacions de contractes i obres.  
d) La direcció i la inspecció de les obres derivades dels respectius programes inversors.  
Article vint-i-nou  
La Divisió de Ports i Costes consta dels serveis següents:  
1. Servei de Ports. Li correspon la coordinació de les funcions i els serveis efectes als ports de titularitat directa de la Generalitat Valenciana, i en concret: la supervisió directa de l?explotació i la gestió d'aquests, així com de les obres executades en l'àmbit dels dits ports; la formulació de propostes de resolució d'autoritzacions i concessions i la confecció d?estadístiques. L?ordenació de les zones portuàries i les seues futures ampliacions. En matèria de ports i instal·lacions esportives, instruirà, tramitarà, informarà i formularà les propostes de resolució dels expedients d?autorització i concessió, així com la vigilància del compliment dels termes de les lleis i les concessions, tot això d'acord amb els plans i els programes establerts per a les matèries esmentades.  
2. Servei de Costes. Li correspon la formulació i la tramitació dels Plans d'Ordenació del Litoral i els Plans d'ús de Temporada; els informes de planejament quan afectaran el litoral; els informes preceptius en matèries reservades a l'Administració Central de l'Estat; els estudis, els informes i la vigilància dels efectes de les obres en el litoral amb finalitat de defensa de les costes; la tramitació i el informe en matèria d'autorització d'abocaments; la vigilància i la inspecció del compliment de les condicions de l'autorització; el control del grau de contaminació litoral i la proposta de mesures correctores; la redacció de la Normativa Tècnica d'aplicació a la defensa de costes i sanejament del litoral.  
Article trenta  
La Divisió de Carreteres consta dels serveis següents:  
1. Oficina del Pla de Carreteres, a la qual li corresponen les funcions de desenvolupament i seguiment del Pla de Carreteres de la Comunitat Valenciana, així com la seua coordinació amb altres Institucions; la formulació de les propostes de programació anual o hiperanual de les inversions; la gestió dels plans específics, projectes i estudis derivats d?aquest; l?elaboració de la normativa bàsica.  
2. Servei de Construcció, al qual li correspon la gestió i el control de les obres programades i de les incidències: les certificacions d'obra, modificats. etc.; el control de la normativa vigent en matèria de seguretat i higiene en el treball, l'assenyalament, l?impacte ambiental; tot això en relació amb aquelles actuacions que es determinen com d?àmbit comunitari.  
3. Servei de Conservació, al qual li corresponen les funcions de conservació i manteniment de la xarxa de carreteres de la Generalitat Valenciana i de les seues instal·lacions annexes; la gestió del parc de maquinària i elements auxiliars assignats a les esmentades tasques; els treballs de defensa de les carreteres en situacions d?emergència o extraordinàries.  
4. Servei d'Explotació, al qual se li assignen les funcions de vigilància i defensa de les carreteres en relació amb les activitats que es desenvolupen en les zones de domini públic, de servitud i d'afecció de les carreteres de la Generalitat Valenciana, d'acord amb la legislació vigent en la matèria.  
Article trenta-u  
La Divisió de Recursos Hidràulics consta dels serveis següents:  
1. Servei de Planificació, al que li corresponen les funcions d'elaboració, gestió i programació dels plans i dels estudis hidrològics.  
2. Serveis de Projectes, als quals els correspon la gestió i la supervisió dels projectes d'obres d'infrastructura hidràulica urbana i en particular els referits a abastament, sanejament, depuració i canalitzacions.  
3. Servei de Construcció, al qual li corresponen les funcions de direcció, supervisió i control de les obres d'infrastructura hidràulica programades per la Direcció General; el control del compliment de la normativa vigent en matèria d'higiene i seguretat en el treball i impacte ambiental; les incidències derivades de les esmentades obres: certificacions, modificacions, etc.  
Article trenta-dos  
U Al Servei de Suport Tècnic corresponen les funcions de suport i assessorament tècnics del Director General i de totes les altres unitats del Centre Directiu.  
Dos. En particular corresponen a aquest Servei les funcions següents:  
a) El seguiment i el control tècnic dels plans i programes d'actuació.  
b) L'avaluació tècnica i la supervisió dels plans i projectes de la Direcció General, actuant com a unitat destacada de l?Oficina de Supervisió de Projectes de la Conselleria.  
c) El control de qualitat de les obres executades per la Direcció General.  
d) El suport tècnic a les altres unitats de la Direcció General i, en particular, en matèria de documentació tècnica, cartografia, fotogrametria, càlcul, delineació i edició d'estudis, plans i projectes.  
Article trenta-tres  
La Unitat d'Actuació Administrativa que, com a unitat destacada de la Secretaria General Administrativa, atendrà els serveis generals del Centre Directiu.  
CAPITOL VII De la Direcció General d'Arquitectura i Habitatge  
Secció primera De les funcions de la Direcció General  
Article trenta-quatre  
U. La Direcció General d'Arquitectura i Habitatge és l?òrgan directiu de la Conselleria d'Obres Públiques, Urbanisme i Transports que, sota la superior direcció del Conseller, programa i executa la política de la Conselleria i exerceix les seues competències en matèria de patrimoni arquitectònic i residencial i control de qualitat de l?edificació.  
Dos. Són funcions de la Direcció General d'Arquitectura i Habitatge:  
a) Planificació, programació i seguiment de les actuacions en matèria de patrimoni residencial i urbà.  
b) Programació, preparació d'actuacions, aprovació de projectes i modificacions, gestió, seguiment i control de la construcció d'habitatges de promoció pública i patrimoni residencial.  
c) Seguiment, control i qualificació d'habitatges de protecció oficial de promoció privada.  
d) Promoure la constitució i la participació en Societats d?àmbit autonòmic per a la promoció d'habitatges de protecció oficial.  
e) Seguiment i control de la construcció d'habitatges de promoció privada.  
f) Programació, preparació d'actuacions, seguiment i control de la rehabilitació d'habitatges i dotacions de promoció pública, d'immobles de propietat pública i d'equipaments comunitaris, àrees urbanes i rurals i conjunts urbans de valor singular per a la Comunitat, sense perjudici de les competències atribuïdes a altres Conselleries.  
g) Seguiment, control i qualificació de la rehabilitació d'habitatges i dotacions de promoció privada.  
h) Redacció de legislació i normativa de disseny i qualitat en matèria d'edificació residencial i en general en aquelles matèries de la seua competència.  
i) Conservació i administració del patrimoni residencial i urbà de promoció pública.  
j) Programació de les actuacions del control de qualitat de l?edificació i la seua execució, així com de la tramitació i la resolució d'expedients administratius derivats de la seua infracció.  
k) Foment, millora i protecció del medi rural.  
l) Promoció de la qualitat de l?edificació.  
ll) El seguiment i la proposta de resolució en l?exercici de tutela, alta inspecció i control del funcionament de les Cambres Oficials de la Propietat Urbana de la Comunitat Valenciana, i de l'adequació de les activitats d'aquestes al compliment de les seues finalitats.  
m) Les atribuïdes per la legislació vigent en matèria d'habitatges de protecció oficial a l?Institut Nacional de l?Habitatge i a l?Institut per a la Promoció Pública de l?Habitatges, així com les que, en el futur, pogués encomanar-li el Titular de la Conselleria, per delegació de les pròpies o per desenvolupament i complement de la normativa vigent.  
Article trenta-cinc  
U La Direcció General d'Arquitectura i Habitatge, per al desplegament de les seues funcions, s'estructura en les unitats següents:  
- Divisió de Promoció Pública.  
- Divisió de Promoció Privada.  
- Divisió de Normativa Tècnica i Control qualitat.  
- Unitat d'Actuació Administrativa.  
- Unitat destacada del Servei Jurídic.  
- Servei de Suport Tècnic.  
Dos. Al capdamunt de cadascuna de les Divisions es troba un Cap de Divisió, que amb dependència orgànica del Director General, coordinarà i desenvoluparà les funcions pròpies de la Divisió i les que pogués delegar-li el Director General.  
Les esmentades Direccions de Divisió tindran caràcter de Direcció de Servei amb un nivell superior al que hi correspon.  
Article trenta-sis  
A la Divisió de Promoció Pública li correspon desenvolupar la programació de tot tipus d'obres d'urbanització, edificació patrimonial i habitatges, i la conservació, el manteniment i la rehabilitació d'aquests. Estarà integrada per aquests serveis:  
- Servei de Projectes i Obres, al qual correspon la preparació d'actuacions, la redacció, la supervisió i l'aprovació dels projectes i les seues modificacions i el seguiment i el control de l?execució d'obres, que actuarà com a unitat destacada de l?Oficina de Supervisió de Projectes de la Conselleria.  
- Servei d'Administració i Conservació, al qual correspon la preparació d'actuacions, la valoració, la compra i l?expropiació de terrenys, l'administració i la venda d'aquests, la conservació, la reparació, la venda, el lloguer i la cessió d'immobles.  
Article trenta-set  
A la Divisió de Promoció Privada li correspon la supervisió, l'aprovació i la qualificació de projectes de promoció privada, el foment i la protecció del medi rural i les rehabilitacions d'immobles de promoció privada, així com la gestió financera, les subvencions personals, les subsidiacions d'interés, les actuacions en matèria de fiscalia i totes aquelles matèries relatives a la promoció privada acollides als diferents règims de Protecció Oficial. Estarà integrada per aquests serveis:  
- Servei de Seguiment, al qual correspon l?establiment de criteris generals i la coordinació de les actuacions desenvolupades pels Serveis Territorials de la Conselleria en matèria de qualificacions provisionals i definitives, certificats de rehabilitació, recursos, fiances i d'altres actuacions competència de la Conselleria en aquestes matèries.  
- Servei de Finançament, al qual correspon l'establiment de criteris generals i la coordinació de les actuacions desenvolupades pels Serveis Territorials de la Conselleria en matèria financera, subsidiació d'interés, subvencions personals, mesures de protecció al medi rural i d'altres actuacions competència de la Conselleria en aquestes matèries.  
Article trenta-vuit  
A la Divisió de Normativa Tècnica i Control de Qualitat correspon la programació i l?elaboració de normativa d'habitabilitat, disseny i qualitat en l?edificació, així com la inspecció del compliment de la normativa estatal i autonòmica, tant en els projectes com en l?execució de les obres, mitjançant la programació de les actuacions de control de qualitat.  
Igualment li correspon, en concurrència amb l'Administració de l?Estat, l?homologació de laboratoris, l?elaboració de models de funcionament dels òrgans i organitzacions de control de qualitat i la definició de nivell d'inspecció; la programació i la inspecció d'estudis i la formació d'especialistes en matèria d'edificacions en coordinació amb organismes i Entitats relacionats amb aquesta matèria en l?àmbit de la Comunitat autònoma. Està integrada pels serveis següents:  
- Servei de Normativa Tècnica, al qual correspon la redacció i el seguiment de les Normes de disseny, qualitat i habitabilitat aplicables a l?edificació en general, i als edificis residencials en particular.  
- Servei de Qualitat d'Edificació, al qual correspon la coordinació de les actuacions de control de qualitat d'obres de qualificació i del seguiment d'aquestes. El seguiment de les inspeccions per a l?homologació de laboratoris de control de qualitat i la realització d'estudis de suport per a la redacció de normativa d'assaigs i programes d'investigació aplicada de materials i processos.  
Article trenta-nou  
U. Al Servei d'Ajut Tècnic li corresponen les funcions de suport i assessorament tècnics del Director General i de totes altres unitats del Centre Directiu.  
Dos. En particular corresponen a aquest Servei les funcions següents:  
a) El seguiment i el control tècnic dels plans i programes d'actuació.  
b) Avaluació tècnica de sistemes administratius i d?assignació de recursos.  
c) Ajut tècnic a la resta d'Unitats de la Direcció General en matèria de documentació, estudis, plans i programes.  
Article quaranta  
La Unitat d'Actuació Administrativa que, com a unitat destacada de la Secretaria General Administrativa, atendrà els serveis generals del Centre Directiu.  
Article quaranta-u  
La unitat destacada del Servei Jurídic de la Secretaria General és òrgan de suport i assessorament tècnico-jurídic al Director General i a les unitats i Serveis Territorials que en depenen.  
En particular, correspon a aquesta unitat el suport de les actuacions del Director General en l?exercici de les funcions que li són atribuïdes en matèria de Cambres de la Propietat Urbana.  
Article quaranta-dos  
U. Els Patronats Provincials per a la Millora de l'Habitatge Rural d'Alicante, Castelló i València, denominats actualment Patronats Provincials per a la millora del Medi Rural, s'adscriuen a la Direcció General d'Arquitectura i Habitatge, i estaran regits per una única Junta Rectora composta pels membres següents:  
President: El Conseller d'Obres Públiques, Urbanisme i Transports o persona en qui delegue.  
Vocals:  
- Un representant amb rang, almenys, de Director General de les Conselleries d'Agricultura i Pesca, Sanitat i Consum, i Cultura, Educació i Ciència.  
- El Director General d?Administració Local de la Conselleria d?Administració Pública.  
- Un Diputat de cadascuna de les tres Diputacions de la Comunitat Valenciana.  
- El Director General d'Arquitectura i Habitatge de la Conselleria d'Obres Públiques, Urbanisme i Transports, que n'ostentarà la presidència en cas de no assistència del Conseller sense haver-hi delegat expressament la dita presidència.  
- El Cap dels Serveis Territorials d'Arquitectura i Habitatge de la Conselleria d'Obres Públiques, Urbanisme i Transports d'Alicante, Castelló i València, que actuaran amb veu però sense vot. Un d'ells actuarà com a Secretari, a proposta del Conseller.  
Dos. En les sessions de la Junta Rectora podran tractarse indistintament assumptes relatius a qualssevol dels Patronats.  
Article quaranta-tres  
U. Les funcions de les unitats administratives dels Patronats seran exercides sota la dependència del Cap del Serveis Territorials de la Direcció General d'Arquitectura i Habitatge.  
Dos. Els informes a què fan referència els articles 8.1 i 12.2 i 3 del Reial Decret 2683/1980, de 21 de novembre, seran emesos pels òrgans competents de la Conselleria d'Obres Públiques, Urbanisme i Transports.  
CAPITOL VIII El Gabinet d?Ordenació del Territori i Medi Ambient  
Secció primera De les funcions del Gabinet  
Article quaranta-quatre  
U El Gabinet d?Ordenació del Territori i Medi Ambient és l?òrgan de la Conselleria d'Obres Públiques, Urbanisme i Transports que, sota la superior direcció del Conseller, programa i executa la política de la Conselleria i exerceix les seues competències en matèries d?ordenació del territori, medi ambient i activitats molestes, insalubres, nocives i perilloses.  
Dos. Són funcions del Gabinet:  
a) Proposar les actuacions a realitzar per la Conselleria en matèria d'ordenació del territori i medi ambient, la seua execució i el seguiment.  
b) Realitzar els estudis i les investigacions d?àmbit local o autonòmic en matèries d'ordenació del territori i medi ambient, necessàries per a disposar d'un pla d'actuació en l?àmbit territorial de la Comunitat Autònoma.  
c) L'exercici de les competències transferides en matèria d'activitats qualificades.  
d) En coordinació amb l'Administració Central de l?Estat:  
- La formulació i la direcció de la política ambiental en els respectius àmbits de la seua competència.  
- L'elaboració i la coordinació dels estudis i els informes relatius a la definició de la política general d'ordenació del territori, actuació territorial i medi ambient.  
- La col·laboració en la formació d'experts en les matèries referides, així com l?organització de seminaris i cursos.  
- Campanyes de concienciació cívico-ambiental.  
e) Tramitar i resoldre els expedients de concessió de beneficis prevists en matèria medi-ambiental en la legislació vigent.  
f) Les que pogués encomanar-li el titular de la Conselleria.  
Secció segona Del Director del Gabinet  
Article quaranta-cinc  
Són funcions del Director del Gabinet d'Ordenació del Territori i Medi Ambient realitzar, sota la directa dependència del Conseller, les que aquest li encomane i, en particular, gestionar la cooperació i les relacions amb els òrgans i les Entitats de l'Administració Central, Autonòmica i Local en aquelles actuacions que incidesquen en les activitats qualificades, i l?ordenació del territori i el medi ambient que el Gabinet té assignades.  
Elevar les propostes tècniques i econòmiques així com les normes i els projectes legislatius en relació amb les funcions encomanades.  
Com a Cap de Divisió, dirigirà i coordinarà els serveis que s'hi integren, i exercitarà les funcions que pogués delegar-li el Conseller.  
Secció tercera De les unitats que integren el Gabinet  
Article quaranta-sis  
U El Gabinet d?Ordenació del Territori i Medi Ambient, per al desenvolupament de les funcions que té atribuïdes s'estructura en aquests serveis:  
- Servei de Medi Ambient, al qual correspon en aquesta matèria:  
a) La compilació d'estudis i normes.  
b) L?elaboració d'informes, propostes i seguiment dels plans de la Conselleria.  
c) Les propostes de normativa o legislació així com d?adaptació de l'existent.  
d) L'assessorament i la informació a Ajuntaments en matèria jurídica i tècnica en relació amb el medi ambient, en col·laboració amb el Servei Jurídic i el Gabinet Tècnic de la Conselleria, en el seus cas.  
e) L?elaboració de, pressuposts, les propostes de contractació, els plecs de condicions, el seguiment i la recepció d'estudis efectuats per la Conselleria.  
f) La tramitació i les propostes de resolució d'expedients de concessió de beneficis en matèria de medi ambient prevists en la legislació vigent.  
g) La coordinació amb altres organismes públics i privats així com la informació i la gestió dels convenis establerts per la Conselleria.  
- Servei d?Ordenació del Territori, al qual correspon en relació amb aquesta matèria:  
a) La compilació d'estudis i normes.  
b) L?elaboració d'informes, la proposta i el seguiment dels plans de la Conselleria.  
c) L?elaboració de propostes de contractació, els plecs de condicions, el seguiment i la recepció dels estudis efectuats per la Conselleria.  
d) L'establiment de les bases per a l?aplicació a la Comunitat Valenciana de les noves tecnologies i els coneixements desenvolupats en matèria de teledetecció.  
e) La programació i el disseny d'un esquema integrat d'estudis i àrees d?investigació complementàries que servesquen com a base per al disseny i la definició de polítiques i plans d?ordenació territorial.  
f) Creació d'un sistema d?informació territorial que permeta l'emmagatzematge sistemàtic de forma mecanitzada. Banc de Dades.  
g) Realització d'informes de reconeixement territorial.  
h) Proposta de normativa i mesures d?actuació legislativa.  
i) Coordinació amb altres organismes públics i privats així com la informació, la tramitació i la gestió dels convenis subscrits per la Conselleria.  
- Servei d'Activitats Qualificades, al qual correspon la instrucció i la tramitació dels expedients de les activitats subjectes a qualificació; la inspecció, la vigilància, el requeriment als Alcaldes i les propostes de sanció que corresponen a l?exercici de les competències en matèria d'activitats molestes, insalubres, nocives i perilloses.  
Dos. La unitat gestora del programa de cartografia s'integra funcionalment en el Servei d'Ordenació del Territori, sense perjudici de la seua dependència orgànica de la Secretaria General.  
Article quaranta-set  
Les Comissions Provincials de Qualificació d'Activitats d'Alicante, Castelló i València s'adscriuen al Gabinet d'Ordenació del Territori i Medi Ambient i tenen la composició següent:  
President: El Conseller d'Obres Públiques, Urbanisme i Transports, qui podrà delegar en el Secretari General o en un dels Directors Generals de la Conselleria.  
Vice-president: El Director del Gabinet d'Ordenació del Territori i Medi Ambient, qui podrà delegar en el Cap del Servei d'Activitats Qualificades.  
Vocals:  
- Un Director General o, en representació seua, un funcionari amb categoria orgànica de Cap de Servei de la Presidència de la Generalitat, i de cadascuna de les següents Conselleries: Sanitat i Consum, Treball i Seguretat Social, Indústria, Comerç i Turisme, Agricultura i Pesca i Administració Pública.  
- Un Diputat en representació de la Diputació Provincial.  
- L'Alcalde President de l'Ajuntament de la capital de la Província, i tres Alcaldes Presidents d'Ajuntaments de la Província designats pel President de la Comissió.  
- Secretari: el Cap del Servei d'Activitats Qualificades de la Conselleria d'Obres Públiques, Urbanisme i Transports o, per expressa designació del President, un funcionari del Servei esmentat.  
- Ponents: Actuaran com a Ponents de cada Comissió Provincial de Qualificació d'Activitats, que a aquests efectes tindran la condició de Vocals amb veu però sense vot, els següents:  
- Un Tècnic Superior designat per la Presidència de la Generalitat.  
- Un Tècnic Superior designat per la Conselleria d?Indústria, Comerç i Turisme.  
- Un Tècnic Superior designat per la Conselleria d'Obres  
Públiques, Urbanisme i Transports.  
- Un Metge i un Veterinari designats per la Conselleria de Sanitat i Consum.  
- Un Tècnic Superior de Seguretat i Higiene en el Treball, designat per la Conselleria de Treball i Seguretat Social.  
A més el President pot designar com a Ponents les persones que hagen de dictaminar els projectes rebuts entre els qui a aquests efectes li siguen proposats, a requeriment seu, per les Conselleries i altres Organismes que tinguen relació més directa amb l'activitat de què es tracte, o per raó de les circumstàncies que puguen derivar-se'n.  
Article quaranta-vuit  
Corresponen a les Comissions Provincials de Qualificació d'Activitats les competències que el Reglament d'Activitats Molestes, Insalubres, Nocives i Perilloses, aprovat per Decret 2414/1961, de 30 de novembre, atribueix a l?Administració de l?Estat, pel que fa a:  
- Qualificació i emissió d'informes en els expedients d?activitats molestes, insalubres, nocives i perilloses.  
- Informar les Ordenances i els Reglaments Municipals en allò que fa referència a activitats molestes, insalubres, nocives i perilloses.  
- Proposar als Alcaldes les mesures que estimen pertinents en aquells casos que, sense que existesca petició de part interessada, consideren oportuna la implantació de determinades mesures correctores en activitats exercides en els respectius termes municipals.  
CAPITOL IX Dels Serveis Territorials  
Article quaranta-nou  
U. Els Serveis Territorials són l?expressió organitzativa del principi de desconcentració que regeix en l'activitat de la Conselleria i tenen competències només sobre el seu àmbit territorial, existint en l'actualitat els Serveis Territorials d'Urbanisme, Transports, Obres Públiques i Arquitectura i Habitatge en València, Alicante i Castelló.  
Dos. Al front del conjunt dels Serveis Territorials existents en cada província, podrà nomenar-se en cada cas un Director Territorial que serà lliurement designat pel Conseller, amb dependència orgànica i funcional directa del Secretari General. Les funcions del Director Territorial seran aquelles que li deleguen els òrgans corresponents.  
Tres. Els Serveis Territorials, integrats dins de la Conselleria d'Obres Públiques, Urbanisme i Transports, tindran al seu càrrec la gestió, el desenvolupament, l'assessorament i el control de les matèries transferides dins de l?àmbit de les seues respectives províncies. Al front de cada Servei Territorial de les Direccions Generals esmentades existirà un Cap de Servei, que orgànicament dependrà del Director General corresponent i funcionalment del Director Territorial, si s'escau.  
Article cinquanta  
U. El Serveis Territorials d'Obres Públiques estan constituïts pels Serveis Territorials de Carreteres d'Alicante, Castelló i València, i pels Grups de Ports de Nord i Sud, ubicats aquests últims a Castelló i Alicante respectivament.  
Dos. Corresponen als Serveis Territorials de Carreteres les funcions que hi delegue el Secretari General o el Director General d'Obres Públiques, i en concret, en l?àmbit territorial de les seues respectives províncies:  
a) La gestió i el control dels projectes i les obres que li encomane el Cap de Divisió de Carreteres.  
b) La conservació i la vigilància de la xarxa de carreteres autonòmiques i les instal·lacions annexes a aquestes.  
c) La gestió del parc de maquinària i de vehicles, tallers, laboratoris i altres instal·lacions.  
d) La formulació de propostes d'autoritzacions i llicències per a aquelles actuacions que afecten les zones de domini públic, de servitud i d'afecció de les carreteres i la resolució de la qual siga competència del Director General, així com la resolució de les que expressament delegue aquest.  
Tres. Els Grups de Ports Nord i Sud actuaran sota la dependència funcional de la Divisió de Ports i Costes, i els corresponen les funcions que expressament els delegue en matèria de gestió, projectes i obres i explotació dels ports de la Generalitat. L'estructura actual dels Grups de Ports és la següent:  
- Grup de Ports del Nord que comprén els ports de Benicarló, Peñíscola, Burriana i Cullera.  
- Grup de Ports del Sud que comprén els ports de Dénia, Xàbia, Calpe, Altea, Benidorm, Villajoyosa i Santa Pola.   
Al front de cada un hi haurà un enginyer Director que actuarà sota les directrius que impartesca la Direcció General d'Obres Públiques.  
Article cinquanta-u  
U. Correspon als Enginyers Directors dels Grups de Ports:  
a) La direcció i la gerència del respectiu Grup, amb la planificació, l?ordenació, la conservació i l?explotació portuària.  
b) Organitzar els seus serveis respectius i atribuir funcions i deures a les distintes unitats administratives del seu Grup.  
c) Establir la distribució de zones per als diferents serveis sobre els molls i resoldre les qüestions que es promouen pel seu ús en el Grup respectiu.  
d) Exercir les facultats de policia que siguen necessàries per al compliment de les seues finalitats, proposar a la Direcció General d'Obres Públiques sancions dintre dels límits establerts i requerir l?auxili de l'autoritat jurisdiccional competent en el Grup respectiu.  
e) Liquidar i exigir l?import dels corresponents cànons i serveis en la forma que reglamentàriament es determine.  
f) La redacció de projectes i la direcció de les obres que li encomane el Cap de la Divisió així com les certificacions i la seua tramitació, les revisions de preus i les liquidacions.  
g) La tramitació dels expedients de les autoritzacions i les concessions administratives sotmeses a resolució del Director General d'Obres Públiques o del Conseller d'Obres Públiques, Urbanisme i Transports.  
h) La confecció d?estadístiques referents al trànsit i a la recaptació.  
i) L?emissió d'informes tècnics en relació amb els Grups portuaris respectius.  
j) L?ordenació, dintre de les seues respectives competències, de tot allò referent als ingressos, els pagaments i els rendiments de comptes en cada exercici econòmic.  
Dos. La Direcció General d'Obres Públiques podrà acordar, en casos de malaltia, absència o vacant d'un dels Enginyers Caps, que les funcions esmentades en el paràgraf anterior siguen realitzades acumulativament per altre Enginyer Cap o per un Enginyer de la Conselleria.  
Article cinquanta-dos  
Les antigues Seccions d'Arquitectura i Habitatge i serveis de l'Institut per a la Promoció Pública de l'Habitatge i de l'Institut per a la Promoció Pública de l'Habitatge i de l'Institut de Tecnologia de les Obres Públiques i l?Edificació, existents a les Províncies d'Alicante, Castelló i València, constitueixen els Serveis Territorials d'Arquitectura i Habitatge de la Conselleria d'Obres Públiques, Urbanisme i Transports.  
Els Serveis Territorials tindran al seu càrrec la gestió, l'assessorament i el seguiment de les matèries transferides per Reial Decret 1720/1984, de 18 de juliol, dintre de l'àmbit de les seues respectives províncies.  
Article cinquanta-tres  
U. Es desconcentren en els Serveis Territorials d'Arquitectura i Habitatge les facultats de tramitació i proposta de Resolució de les funcions i les competències en matèria de patrimoni arquitectònic, control de qualitat de l?edificació i habitatge, transferides pel Reial Decret 1720/1984, de 18 de juliol, i que s'assignaren a la Conselleria d'Obres Públiques, Urbanisme i Transports per Decret del President de la Generalitat 25/1984, de 5 de novembre. S'atribueixen als Caps dels Serveis Territorials facultats de resolució respecte de les matèries següents:  
a) Qualificació provisional i definitiva d'habitatges de protecció oficial de promoció privada.  
b) Qualificació provisional i definitiva d'habitatges de protecció oficial de promoció pública.  
c) Certificat de rehabilitació lliure i qualificació provisional i definitiva d'obres de rehabilitació protegida.  
d) Desqualificació d'habitatges de protecció oficial i d'obres de rehabilitació.  
e) Modificació de qualificacions definitives.  
f) Supervisió i aprovació de projectes de construcció d'habitatges de protecció oficial de promoció pública i totes altres obres públiques que corresponguen a la Direcció General d'Arquitectura i Habitatge.  
g) Aprovació de reformats de projectes d'habitatges de protecció oficial de promoció privada.  
h) Autorització per a realitzar obres de modificació, reforma i millora d'habitatges de protecció oficial de promoció privada.  
i) Concessió de prórroga del termini d'execució de les obres de construcció d'habitatges de protecció oficial de promoció privada, de promoció pública i totes altres obres públiques de la Direcció General d'Arquitectura i Habitatge.  
j) Autoritzacions per a percebre quantitats a compte.  
k) Resolucions sobre cèdules d'habitabilitat.  
l) Resolució sobre habitabilitat dels habitatges lliures.  
ll) Canvis de titularitat i de la destinació dels habitatges de protecció oficial de promoció privada.  
m) Incoació i resolució d'expedients sancionadors en matèria d'habitatge, amb les facultats d'imposició de sancions econòmiques dintre dels límits imposats per la legislació vigent.  
n) Resolucions per pagar de bestreta la part del preu formada dels habitatges subvencionats i autoritzar la venda dels habitatges subvencionats i grup I.  
o) Aprovació de reformats de projectes d'habitatges de promoció pública i de totes altres obres públiques que corresponen a la Direcció General d'Arquitectura i Habitatge.  
p) Celebració de contractes de redacció de projectes i direcció d'obres amb Arquitectes Superiors i Arquitectes Tècnics o Aparelladors, prèvia autorització de la Direcció General d'Arquitectura i Habitatge.  
Dos. Així mateix s'atribueixen als Caps dels Serveis Territorials les altres facultats de resolució detentades amb anterioritat a la publicació del Reial Decret 1720/1984, de 18 de juliol, pels respectius Directors Provincials del Ministeri d'Obres Públiques i Urbanisme.  
Tres. Les facultats exposades anteriorment s'atribueixen en els mateixos termes que eren detentades pels susdits Directors Provincials amb anterioritat a la publicació de l?esmentat Reial Decret de traspàs de funcions i serveis.  
Les competències atribuïdes segons el que antecedeix podran ser objecte en qualsevol moment d?evocació per al coneixement i la resolució pel Director General d'Arquitectura i Habitatge.  
Quatre. Els Serveis Territorials mantindran provisionalment la seua actual estructura orgànica i funcional mentre aquesta no es modifique en virtut del que preveu aquest Reglament.  
Article cinquanta-quatre  
Resta autoritzat el Conseller d'Obres Públiques, Urbanisme i Transports per a l?adscripció als expressats Serveis Territorials d'Arquitectura i Habitatge de les competències transferides a la Comunitat Valenciana i que, havent-se assignat a la Conselleria d'Obres Públiques, Urbanisme i Transports, competen a la Direcció General d'Arquitectura i Habitatge.  
DISPOSICIO ADDICIONAL  
Les disposicions d'aquest Decret, referents a l?estructura orgànica i funcional per a l?exercici de les competències en matèria de ports i de rehabilitació i promoció d'habitatges de protecció oficial, s'adaptaran a l?estructura que s'adopte per a la posada en marxa de la Gerència de Ports, regulada per la Llei 3/1987, de 23 d'abril, i del «Instituto Valenciano de la Vivienda, SA» regulat per Decret 61/1987, d'11 de maig.  
DISPOSICIO DEROGATORIA  
Queden derogats el Decret 2/1986, de 13 de gener, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, el Decret 52/1986, de 21 d'abril, del Consell de la Generalitat Valenciana, pel qual es modifica l'article 45 del Decret 2/1986, de 13 de gener, i totes les normes d'igual o inferior rang que s'oposen al que estableix aquest Decret.  
DISPOSICIONS FINALS  
Primera  
El Conseller d'Obres Públiques, Urbanisme i Transports dictarà les disposicions necessàries per al desenvolupament del que estableix aquest Decret, amb l'informe previ de les Conselleries d'Economia i Hisenda i d?Administració Pública.  
Segona  
Aquest Decret entrarà en vigor el mateix dia de la publicació en el Diari Oficial de la Generalitat Valenciana.  
Valencia, 21 de setembre de 1987.  
El President de la Generalitat,  
JOAN LERMA I BLASCO  
El Conseller d'Obres Públiques, Urbanisme i Transportes,  
RAFAEL BLASCO I CASTANY


Còpia Permalink ELI